ORDE do 14 de abril de 2004 pola que se clasifica como de interese científico sanitario a Fundación Gallega del Aparato Digestivo.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 27/04/2004

Visto o expediente de clasificación da Fundación Gallega del Aparato Digestivo, con domicilio en Santiago de Compostela.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Gallega del Aparato Digestivo foi constituída en escritura pública outorgada en Santiago de Compostela o día dez de marzo de dous mil catro, ante o notario José Antonio Cortizo Nieto co número de protocolo douscentos oitenta, por Juan Enrique Domínguez Muñoz, Miguel Ángel Sobrino Faya, Julio Iglesias García, José Manuel Rey Novoa,
Benigno Santos García, Javier Fernández Castroagudín, Francisco Javier Hernández Pasín e Alfonso Amorín Gómez. Todos eles actúan no seu propio nome e dereito.
3. O obxecto da fundación, segundo establece o artigo seis dos estatutos, é fomentar e promover o avance do coñecemento sobre as enfermidades do aparello dixestivo e fomentar a divulgación dos avances obtidos.
4. O padroado da fundación estará integrado por Juan Enrique Domínguez Muñoz como presidente, Miguel Ángel Sobrino Faya como vicepresidente, Javier Fernández Castroagudín como secretario y por Julio Iglesias García, José Manuel Rey Novoa, Benigno Santos García, Francisco Javier Hernández Pasín e Alfonso Amorín Gómez, como vogais.
5. A comisión integrada polos secretarios xerais de todas as consellerías elévalle ao conselleiro da Presidencia, Relacións Institucionais e Administración Pública proposta de clasificación como de interese científico sanitario da Fundación Gallega del Aparato Digestivo, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o regulamento de organización e funcionamento do protectorado das fundacións de interese galego, procede a súa clasificación como de interese sanitario e á súa adscrición á Consellería de Sanidade.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 13 de abril de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así
como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese sanitario a Fundación Gallega del Aparato Digestivo adscribíndoa á Consellería de Sanidade, que exercerá plenamente o protectorado sobre ela.
Santiago de Compostela, 14 de abril de 2004.
Jaime Pita Varela
Conselleiro da Presidencia, Relacións Institucionais
e Administración Pública